Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (2021/C 455/05)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“ZAGORSKI ŠTRUKLI” / “ZAGORSKI ŠTRUKLJI”

Nru tal-UE: PGI-HR-02623 – 23 ta’ Lulju 2020

DOP ( ) IĠP (X)

1. Isem/Ismijiet [tad-DOP jew tal-IĠP]

“Zagorski štrukli” / “Zagorski štruklji”

2. Stat Membru jew pajjiż terz

Ir-Repubblika tal-Kroazja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

2.3. Ħobż, għaġina, kejkijiet, ħelu, gallettini u prodotti oħra tal-furnara

3.2. Deskrizzjoni tal-prodott li għalih japplika l-isem f’(1)

“Zagorski štrukli”/“Zagorski štruklji” huma prodotti tal-furnara ppreparati bl-użu tal-ingredjenti li ġejjin: dqiq tal-qamħ fin tat-tip 550, ġobon mill-ħalib tal-baqra frisk, krema qarsa, bajd, żejt, ilma u melħ. Jista’ jintuża l-butir jew ix-xaħam tal-majjal minflok iż-żejt. Tiġi ppreparata għaġina omoġenja bi dqiq, żejt, melħ u ilma, li tinfetaħ u tiġġebbed bl-idejn sabiex tinkiseb għaġina rqiqa ħafna. L-għaġina timtela b’taħlita ta’ ġobon mill-ħalib tal-baqra frisk, krema qarsa, bajd u melħ. L-għaġina mimlija tintewa f’romblu u tinqata’ f’biċċiet rettangolari żgħar li t-truf tagħhom għandhom jingħalqu kemm jista’ jkun issikkat sabiex il-mili ma joħroġx. Dawn iż-“Zagorski štrukli”/“Zagorski štruklji” nejjin irid ikollhom forma ta’ kuxin u jkollhom il-qisien speċifikati. Jitqiegħdu fis-suq bħala prodotti friski jew tal-friża.

Il-kriterji tal-kwalità għaż-“Zagorski štrukli”/“Zagorski štruklji” friski u tal-friża huma kif ġej:

Forma Forma ta’ kuxin Qisien Tul: 8 sa 11-il cm Għoli: 2 sa 5 cm Wisa’: 4 sa 6 cm Piż: Minn 70 g sa 130 g Konsistenza meta jkun frisk Konsistenza meta jkun iffriżat Jinħass artab Iebes Kulur Isfar jagħti fl-abjad (tipiku għall-għaġina tal-qamħ)

Il-kriterji tal-kwalità għaż-“Zagorski štrukli”/“Zagorski štruklji” friski u tal-friża maħsuba għat-tisjir fis-soppa huma kif ġej:

Forma Forma ta’ kuxin Qisien Tul: 5 sa 7 cm Għoli: 1,5 sa 3 cm Wisa’: 3 sa 6 cm Piż: Minn 50 g sa 100 g Konsistenza meta jkun frisk Konsistenza meta jkun iffriżat Jinħass artab Iebes Kulur Isfar jagħti fl-abjad (tipiku għall-għaġina tal-qamħ)

Iż-“Zagorski štrukli”/“Zagorski štruklji” friski jew tal-friża jistgħu jiġu ppreparati għall-konsum billi jiġu mgħollija, moħmija jew imsajrin au gratin, u jistgħu jisservew ukoll fis-soppa. Jisservew bħala l-ewwel platt, bħala deżerta jew bħala platt żgħir waħdu.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-materja prima użata għall-produzzjoni ta’ “Zagorski štrukli”/“Zagorski štruklji” hija kif ġej: dqiq tal-qamħ fin tat-tip 550, bajd, ġobon mill-ħalib tal-baqra frisk, krema qarsa, żejt (veġetali jew tal-ġirasol) jew butir jew xaħam tal-majjal, melħ u ilma. Il-ġobon mill-ħalib tal-baqra frisk u l-krema qarsa jridu jkunu ġew prodotti fiż-żona ġeografika msemmija fil-punt 4.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-proċess tal-produzzjoni għaż-“Zagorski štrukli”/“Zagorski štruklji”, mill-preparazzjoni tal-għaġina sal-mili u l-iffurmar tal-prodott, irid isir kompletament fiż-żona ġeografika msemmija fil-punt 4. Meta jkunu qed jiġu prodotti ż-“Zagorski štrukli”/“Zagorski štruklji” tal-friża, il-proċess tal-iffriżar irid isir ukoll fiż-żona ġeografika msemmija fil-punt 4.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Il-prodott irid jiġi ppakkjat fiż-żona ġeografika ddefinita sabiex tiġi ppreservata l-kwalità tiegħu.

Wara li jiġu ppreparati ż-“Zagorski štrukli”/“Zagorski štruklji”, jiġu ppakkjati f’ imballaġġ xieraq u jinħażnu f’ambjent imkessaħ sabiex jiġi evitat li tiddeterjora l-kwalità tal-prodott minħabba fatturi esterni (l-immaniġġar waqt it-trasport, it-temperatura, l-arja, u l-mikroorganiżmi).

Għaż-“Zagorski štrukli”/“Zagorski štruklji” tal-friża, wara l-produzzjoni u l-imballaġġ xieraq, dawn jiġu ffriżati fl-impjant tal-manifattura sabiex jiġi evitat l-immaniġġar żejjed tal-prodott u jitnaqqas ir-riskju ta’ interruzzjonijiet fil-katina ta’ tkessiħ u l-periklu ta’ kontaminazzjoni mikrobijoloġika.

3.6. Regoli speċifiċi dwar it-tikkettar

–

4. Definizzjoni fil-qosor taż-żona ġeografika

Iż-żona ġeografika tal-produzzjoni ta’ “Zagorski štrukli”/“Zagorski štruklji” tinkludi t-territorju ta’ Hrvatsko Zagorje, jiġifieri t-territorju sħiħ tal-Kontea ta’ Krapina-Zagorje, it-territorju sħiħ tal-Kontea ta’ Varaždin u l-limiti tal-Kontea ta’ Zagreb li jaqsmu fruntiera mal-Kontea ta’ Krapina-Zagorje u mal-Kontea ta’ Varaždin, speċifikament il-muniċipalitajiet ta’: Brdovec, Marija Gorica, Pušća, Dubravica, Luka, Jakovlje, Bistra u Bedenica.

5. Rabta maż-żona ġeografika

Ir-rabta kawżali bejn “Zagorski štrukli”/“Zagorski štruklji” u ż-żona ġeografika ddefinita hija bbażata fuq ir-reputazzjoni li jgawdi dan il-prodott, li huwa marbut maż-żona ta’ Hrvatsko Zagorje. Ir-rabta hija bbażata wkoll fuq il-metodu tradizzjonali speċifiku tal-preparazzjoni u l-produzzjoni ta’ “Zagorski štrukli”/“Zagorski štruklji” u r-riċetta tradizzjonali, li huma karatteristiċi ta’ din iż-żona ġeografika u ġew ippreservati sal-lum.

Iż-“Zagorski štrukli”/“Zagorski štruklji” jiġu prodotti skont riċetta antika,li ġiet ippruvata u ttestjata u li tuża metodu speċjali b’ingredjenti tradizzjonali. Il-karatteristiċi speċjali tal-preparazzjoni tagħhom huma l-mod kif issir l-għaġina, kif tiġġebbed bl-idejn u timtela bil-mili, u l-forma taż-“Zagorski štrukli”/“Zagorski štruklji” lesti. Il-ġbid tal-għaġina bl-idejn jeħtieġ ħila speċjali u esperjenza, peress li huwa importanti li l-għaġina tiġġebbed b’tali mod li tkun kemm jista’ jkun irqiqa u uniformi u li ma tinqasamx fil-proċess. Trid tkun irqiqa ħafna u trasparenti. Għaġejjen tat-tip fillo bħal dawn huma karatteristika tipika tal-kċina tradizzjonali Kroata, u b’mod partikolari ta’ Hrvatsko Zagorje, fejn din il-ħila ġiet mgħoddija minn ġenerazzjoni għall-oħra.

Bħala destinazzjoni turistika attraenti fil-qalba tal-Kroazja bis-saħħa tal-istorja u tal-kultura tiegħu, Hrvatsko Zagorje tattira wkoll ħafna viżitaturi bil-gastronomija tagħha bbażata fuq prodotti lokali tradizzjonali. “Zagorski puran” (dundjan ta’ Zagorje), li jisserva flimkien ma’ “Zagorski mlinci” (ħobż ċatt imnixxef ta’ Zagorje), u “Zagorski štrukli”/“Zagorski štruklji” huma l-aktar prodotti agrikoli u oġġetti tal-ikel tradizzjonali importanti ta’ Hrvatsko Zagorje; huma magħrufin madwar il-Kroazja u lil hinn minnha u huma sinonimi mal-kċina ta’ Zagorje. Dan huwa evidenzjat minn bosta fuljetti tat-turisti għal Hrvatsko Zagorje, fejn ħafna drabi ssir referenza għal “Zagorski štrukli”/“Zagorski štruklji”. Jistgħu jinstabu wkoll fi kważi kull menù f’diversi restoranti u stabbilimenti għat-turisti. (“Okusi Zagorja” (It-Togħmiet ta’ Zagorje) - Il-Bord Turistiku għall-Kontea ta’ Krapina-Zagorje, Zagreb, 2017).

L-artiklu “Food in the context of intangible culture” (M. Belaj et al, L-Istitut tal-Etnoloġija u r-Riċerka Folkloristika, Zagreb) jiddeskrivi platti li huma kkunsmati matul il-ġurnata fiż-żona ta’ Međimurje, Podravina u Hrvatsko Zagorje u speċifikament iniżżel “[...] uħud mill-platti karatteristiċi ta’ Hrvatsko Zagorje: soppa tad-dumplings irrumblati, štrukle (dumplings irrumblati), bučnica (għaġina rrumblata mimlija bil-ġobon u bil-qargħa ħamra maħkuka), dundjan bi mlinci (ħobż ċatt irqiq imnixxef) u orehnjača (romblu ħelu tal-ġewż).”

Ir-rabta bejn “Zagorski štrukli”/“Zagorski štruklji” u Hrvatsko Zagorje hija affermata mill-fatt li huma mniżżlin fil-“Hrvatsko Zagorje Encyclopaedia” ppubblikata mill-Miroslav Krleža Institute of Lexicography fl-2017.

L-avveniment kulinarju “Chef - Zagorski chef” hu kompetizzjoni tat-tisjir li fiha l-parteċipanti jużaw ingredjenti tradizzjonali minn Hrvatsko Zagorje biex jippreparaw ikliet innovattivi u immaġinattivi. Dan l-avveniment, li ilu jsir għal bosta snin konsekuttivi, ilaqqa’ flimkien l-ifjen tal-kċina ta’ Hrvatsko Zagorje, kif jgħidu fil-Kontea ta’ Krapina-Zagorje. Hawnhekk, il-viżitaturi u nies oħra jistgħu jgawdu ż-“Zagorski štrukli”/“Zagorski štruklji”, fost prodotti oħra.

Is-“Štruklijada”, jew il-“Festival tad-Dumplings Irrumblati”, huwa avveniment speċjali ddedikat għaż-“Zagorski štrukli”/“Zagorski štruklji” u jsir kull sena f’raħal differenti fi Hrvatsko Zagorje. “[...] l-għan bażiku tiegħu huwa li jippromwovi u jipproteġi ż-Zagorski štrukli, li huma karatteristika tal-marka distintiva ta’ Zagorje.” Barra minn hekk, l-għan huwa li jipproteġu r-reputazzjoni fit-tul tagħhom bħala oġġett tal-ikel oriġinali u s-singularità tar-riċetta. L-avveniment huwa wirja u kompetizzjoni, fejn l-aqwa fornituri tal-ikel ta’ Zagorje jikkompetu għat-titlu ta’ “L-Aħjar Štrukli f’Zagorje”. (INFO 2017. Il-Kontea ta’ Krapina-Zagorje, Il-Bord Turistiku għall-Kontea ta’ Krapina-Zagorje, Zagreb, 2016). (Krapinske Toplice Štruklijada, 2016) (“Ippruvah u gawdih” – Il-Bord Turistiku għall-Kontea ta’ Krapina-Zagorje, 2015, u “L-ikel tradizzjonali ta’ Zagorje: Ikel divin”).

Minbarra s-“štruklijada” tradizzjonali, il-Kontea ta’ Krapina-Zagorje u l-Bord Turistiku tagħha organizzaw l-avveniment “Babičini kolači” (il-Ħami tan-Nanna) għal 11-il sena konsekuttivi. F’dan l-avveniment in-nisa jikkompetu billi jippreparaw kejkijiet skont riċetti tradizzjonali. Il-preparazzjoni ta’ “Zagorski štrukli”/“Zagorski štruklji” għandha rwol ewlieni f’dan l-avveniment kull sena. Ir-riċetti u l-metodi ta’ preparazzjoni kollha jistgħu jinstabu fil-fuljetti ta’ “Babičini kolači” (“Babičini kolači” – Kontea ta’ Krapina-Zagorje, Krapina 2016).

Ir-reputazzjoni taż-“Zagorski štrukli”/“Zagorski štruklji” kompliet tiġi affermata fl-2012 meta ddaħħlu fil-Lista ta’ ikel agrikolu u tal-foresta tal-lokal u platti tradizzjonali tal-kċina ta’ Hrvatsko Zagorje mill-Kontea ta’ Krapina-Zagorje. Barra minn hekk, il-Ministeru Kroat tal-Kultura inkluda “Il-preparazzjoni ta’ ‘Zagorski štrukli magħmul id-dar’ tradizzjonali” fil-Lista tal-wirt kulturali intanġibbli protett.

“Zagorski štrukli”/“Zagorski štruklji” jinsabu fis-suq taħt dan l-isem u ssibhom fi kważi r-restoranti kollha fi Hrvatsko Zagorje u ż-żona usa’ (fuljett għar-restorant “Kod Starog” f’Kumrovec; fuljett għar-restorant “Vuglec Breg” fi Krapina). Is-“Štruklijada” annwali, li jseħħ kull sena f’belt differenti fi Hrvatsko Zagorje u li ħafna kumpaniji tal-catering jieħdu sehem fih, huwa xhieda tal-użu antik tal-isem “Zagorski štrukli”/“Zagorski štruklji” (fuljett bi stedina għas-“Štruklijada”). Il-fuljett “Heaven on a table” li jippromwovi restoranti u lukandi differenti fi Hrvatsko Zagorje, minbarra li jagħti informazzjoni bażika dwar il-faċilitajiet tagħhom, jagħti deskrizzjoni qasira tal-ikliet tradizzjonali li joffru, u jistqarr, b’mod partikolari, li “[...] iż-zagorski štrukli ġenwini magħmula d-dar bil-ġobon tal-baqra frisk ma tistax titlifhom [...]”.

F’ħafna kotba tat-tisjir u fuq diversi siti web, jistgħu jinstabu riċetti għall-preparazzjoni taż-“Zagorski štrukli”, jew taż-“Zagorski štruklji”, li turi kemm dawn l-ismijiet jintgħarfu, huma rinomati u jintużaw ħafna.

L-aħjar xhieda tar-reputazzjoni taż-“Zagorski štrukli”/“Zagorski štruklji” u r-rabta tagħhom ma’ Hrvatsko Zagorje huma r-riżultati ta’ stħarriġ li sar fl-2018 ta’ 1 000 persuna fil-Kroazja. L-istħarriġ sab li 90 % ta’ dawk li wieġbu jassoċjaw is-štrukli ma’ Hrvatsko Zagorje, filwaqt li 91 % iqisu li ż-“Zagorski štrukli”/“Zagorski štruklji” huma oġġett tal-ikel li joriġina minn Hrvatsko Zagorje. Barra minn hekk, 95 % ta’ dawk li wieġbu jemmnu li ż-“Zagorski štrukli”/“Zagorski štruklji” għandhom jissemmew f’materjal promozzjonali, f’pubblikazzjonijiet kulinari u f’monografi relatati ma’ Hrvatsko Zagorje. Il-biċċa l-kbira ta’ dawk li wieġbu (91 %) jemmnu li ż-“Zagorski štrukli”/“Zagorski štruklji” jgawdu minn reputazzjoni fil-Kroazja.

Referenza għall-pubblikazzjoni tal-Ispeċifikazzjoni tal-Prodott

(it-tieni subparagrafu tal-Artikolu 6(1) ta’ dan ir-Regolament)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) ĠU L 343, 14.12.2012, p. 1.